Единствено Алехин успява да изпълни договорените условия в Лондон през 1922 г. за мач за световната титла с шампиона Капабланка, като осигурява изисквания минимален награден фонд от 10 000 долара от аржентински спонсори. Мачът се провежда при закрити врати в Буенос Айрес през 1927 г. Алехин е считан за абсолютен аутсайдер поради предишните му срещи с кубинеца, в които няма нито една победа, а също и заради убедителната победа на Капабланка на турнира в Ню Йорк с 2,5 точки пред Алехин същата година преди мача. Прогнозите на Шпилман, Боголюбов и други шахматисти не се сбъдват. Алехин се подготвя много добре и играе напористо и силно, а Капабланка не е толкова резултатен като дотогава. Борбата преминава при редуващо се предимство на двамата. Алехин повежда в първата партия, Капабланка печели 3-тата и 7-ата, но Алехин побеждава в 11-ата и 12-ата, поема инициативата и не я изпуска до края на мача. Увеличава аванса си в 21-вата партия, Капабланка отново го намалява с победа в 27-а, но Алехин печели с белите фигури 32-рата и 34-та и така достига необходимите 6 победи при 3 загуби и 25 ремита, с което печели мача след два и половина месеца напрегната борба. На 29 ноември 1927 г. Александър Алехин на 35 години става четвъртият световен шампион по шахмат.